## 28. Octobris 2024

## Ss. Simonis et Iudæ, apostolorum
festum

Nomen Simonis ponitur undecimo loco in elencho Apostolorum. Nihil scitur de illo, nisi quod cognominabatur Cananæus seu « Zelotes ».
Iudas, qui et Thaddæus, ille apostolus est qui, in cena novissima, rogavit Dominum quare se manifestasset tantum suis discipulis et non mundo (Io 14, 22).
Communia Apostolorum.

Nona

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Beáti qui áudiunt verbum Dei et custódiunt illud.

Psalmus 118 (119), 41-48
VI (Vau)

Et véniat super me misericórdia tua, Dómine, *

salutáre tuum secúndum elóquium tuum.

Et respondébo exprobrántibus mihi verbum, *

quia sperávi in sermónibus tuis.

Et ne áuferas de ore meo verbum veritátis
usquequáque, *

quia in iudíciis tuis supersperávi.

Et custódiam legem tuam semper, *

in sǽculum et in sǽculum sǽculi.

Et ambulábo in latitúdine, *

quia mandáta tua exquisívi.

Et loquar de testimóniis tuis in conspéctu regum *

et non confúndar.

Et delectábor in præcéptis tuis, *

quæ diléxi.

Et levábo manus meas ad præcépta tua,
quæ diléxi; *

et exercébor in iustificatiónibus tuis.

Ant. Beáti qui áudiunt verbum Dei et custódiunt illud.

Ant. 2 Meus cibus est ut fáciam voluntátem Patris.

Psalmus 39 (40), 2-14. 17-18
Gratiarum actio et auxilii petitio
Hostiam et oblationem noluisti, corpus autem aptasti mihi (Hebr 10, 5).
I

Exspéctans exspectávi Dóminum, *

et inténdit mihi.

Et exaudívit clamórem meum *

et edúxit me de lacu misériæ et de luto fæcis;

et státuit super petram pedes meos *

et firmávit gressus meos.

Et immísit in os meum cánticum novum, *

carmen Deo nostro.

Vidébunt multi et timébunt *

et sperábunt in Dómino.

Beátus vir, qui pósuit Dóminum spem suam *

et non respéxit supérbos
et declinántes in mendácium.

Multa fecísti tu, Dómine Deus meus, mirabília tua, †

et cogitatiónes tuas pro nobis: *

non est qui símilis sit tibi.

Si nuntiáre et éloqui volúero, *

multiplicabúntur super númerum.

Sacrifícium et oblatiónem noluísti, *

aures autem fodísti mihi.

Holocáustum et pro peccáto non postulásti, *

tunc dixi: « Ecce vénio.

In volúmine libri scriptum est de me. *

Fácere voluntátem tuam,

Deus meus, vólui; *

et lex tua in præcórdiis meis ».

Ant. Meus cibus est ut fáciam voluntátem Patris.

Ant. 3 Pauper sum ego; Dóminus sollícitus est mei.

II

Annuntiávi iustítiam tuam in ecclésia magna; *

ecce lábia mea non prohibébo, Dómine, tu scisti.

Iustítiam tuam non abscóndi in corde meo, *

veritátem tuam et salutáre tuum dixi.

Non abscóndi misericórdiam tuam *

et veritátem tuam ab ecclésia magna.

Tu autem, Dómine,
ne prohíbeas miseratiónes tuas a me; *

misericórdia tua et véritas tua
semper suscípiant me,

quóniam circumdedérunt me mala,
quorum non est númerus; †

comprehendérunt me iniquitátes meæ, *

et non pótui vidére.

Multiplicáta sunt super capíllos cápitis mei, *

et cor meum derelíquit me.

Compláceat tibi, Dómine, ut éruas me; *

Dómine, ad adiuvándum me festína.

Exsúltent et læténtur in te omnes quæréntes te *

et dicant semper: « Magnificétur Dóminus »,
qui díligunt salutáre tuum.

Ego autem egénus et pauper sum; *

Dóminus sollícitus est mei.

Adiútor meus et liberátor meus tu es; *

Deus meus, ne tardáveris.

Ant. Pauper sum ego; Dóminus sollícitus est mei.

LECTIO BREVIS

Act 5, 41-42

Ibant apóstoli gaudéntes a conspéctu concílii quóniam digni hábiti sunt pro nómine contuméliam pati; et omni die in templo et circa domos non cessábant docéntes et evangelizántes Christum, Iesum.

Gaudéte et exsultáte, dicit Dóminus.

Quia nómina vestra scripta sunt in cælis.

ORATIO

Orémus.

Deus, qui nos per beátos Apóstolos ad agnitiónem tui nóminis veníre tribuísti, intercedéntibus sanctis Simóne et Iuda, concéde propítius, ut semper augeátur Ecclésia increméntis in te credéntium populórum. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2023 J. Vidéky