## 3. Martii 2024

## Dominica Tertia Quadragesimæ
hebdomada 3 psalterii

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat.

HYMNUS

Audi, benígne Cónditor,

nostras preces cum flétibus,

sacráta in abstinéntia

fusas quadragenária.

Scrutátor alme córdium,

infírma tu scis vírium;

ad te revérsis éxhibe

remissiónis grátiam.

Multum quidem peccávimus,

sed parce confiténtibus,

tuíque laude nóminis

confer medélam lánguidis.

Sic corpus extra cónteri

dona per abstinéntiam,

ieiúnet ut mens sóbria

a labe prorsus críminum.

Præsta, beáta Trínitas,

concéde, simplex Unitas,

ut fructuósa sint tuis

hæc parcitátis múnera. Amen.

PSALMODIA

Ant. 1 Dómine, rex omnípotens, líbera nos propter nomen tuum, et da nobis locum pæniténtiæ.

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum
secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Ant. Dómine, rex omnípotens, líbera nos propter nomen tuum, et da nobis locum pæniténtiæ.

Ant. 2 Redémpti sumus pretióso sánguine agni immaculáti Christi.

Psalmus 110 (111)
Magna opera Domini
Magna et mirabilia opera tua, Domine Deus omnipotens (Ap 15, 3).

Confitébor Dómino in toto corde meo, *

in consílio iustórum et congregatióne.

Magna ópera Dómini, *

exquirénda ómnibus, qui cúpiunt ea.

Decor et magnificéntia opus eius, *

et iustítia eius manet in sǽculum sǽculi.

Memóriam fecit mirabílium suórum, *

miséricors et miserátor Dóminus.

Escam dedit timéntibus se; *

memor erit in sǽculum testaménti sui.

Virtútem óperum suórum annuntiávit pópulo suo, †

ut det illis hereditátem géntium; *

ópera mánuum eius véritas et iudícium.

Fidélia ómnia mandáta eius, †

confirmáta in sǽculum sǽculi, *

facta in veritáte et æquitáte.

Redemptiónem misit pópulo suo, *

mandávit in ætérnum testaméntum suum.

Sanctum et terríbile nomen eius. *

Inítium sapiéntiæ timor Dómini,

intelléctus bonus ómnibus faciéntibus ea; *

laudátio eius manet in sǽculum sǽculi.

Ant. Redémpti sumus pretióso sánguine agni immaculáti Christi.

Ant. 3 Vere languóres nostros ipse tulit, et dolóres nostros ipse portávit.

Canticum
De passione voluntaria servi Dei, Christi

1 Petr 2, 21-24

Christus passus est pro vobis †

vobis relínquens exémplum, *

ut sequámini vestígia eius:

qui peccátum non fecit, *

nec invéntus est dolus in ore ipsíus;

qui cum maledicerétur, non remaledicébat, †

cum paterétur, non comminabátur, *

commendábat autem iuste iudicánti;

qui peccáta nostra ipse pértulit *

in córpore suo super lignum,

ut peccátis mórtui iustítiæ viverémus; *

cuius livóre sanáti estis.

Ant. Vere languóres nostros ipse tulit, et dolóres nostros ipse portávit.

LECTIO BREVIS

Cf. 1 Cor 9, 24-25

Hi, qui in stádio currunt, omnes quidem currunt, sed unus áccipit bravíum. Sic cúrrite, ut comprehendátis. Omnis autem, qui in agóne conténdit, ab ómnibus se ábstinet, et illi quidem, ut corruptíbilem corónam accípiant, nos autem incorrúptam.

RESPONSORIUM BREVE

Atténde, Dómine, et miserére, * Quia peccávimus tibi. Atténde.

Exáudi, Christe, supplicántum preces. * Quia peccávimus tibi. Glória Patri. Atténde.

CANTICUM EVANGELICUM

Ad Magnificat, ant. Cum esset Iesus Hierosólymis in Pascha, in die festo, multi credidérunt in nómine Iesu, vidéntes signa eius, quæ faciébat.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Cum esset Iesus Hierosólymis in Pascha, in die festo, multi credidérunt in nómine Iesu, vidéntes signa eius, quæ faciébat.

PRECES

Laus Deo Patri, qui pópulum electiónis e sémine incorruptíbili renásci vóluit per Verbum suum, quod manet in ætérnum. Ei pie supplicémus:

Propítius esto, Dómine, pópulo tuo.

Audi, miséricors Deus, supplicatiónes, quas pro cuncto pópulo tuo deférimus,

ut desíderet se tuo pótius verbo quam cibo satiáre corpóreo.

Propítius esto, Dómine, pópulo tuo.

Doce nos gentem nostram et cunctos hómines sine discrímine vere et efficáciter amáre,

eósque in pace et bono semper ædificáre.

Propítius esto, Dómine, pópulo tuo.

Réspice omnes per baptísmum regenerándos,

ut domum spiritálem, tamquam lápides vivi, tibi constítuant.

Propítius esto, Dómine, pópulo tuo.

Qui, per Ionam prædicántem, Ninivítas ad pæniténtiam excitásti,

verbo tuo peccatórum corda convérte propítius.

Propítius esto, Dómine, pópulo tuo.

Tríbue moriéntibus in spe Christo iúdici occúrrere,

tuíque aspéctu in ætérnum gaudére.

Propítius esto, Dómine, pópulo tuo.

Pater noster.

ORATIO

Deus, ómnium misericordiárum et totíus bonitátis auctor, qui peccatórum remédia in ieiúniis, oratiónibus et eleemósynis demonstrásti, hanc humilitátis nostræ confessiónem propítius intuére, ut, qui inclinámur consciéntia nostra, tua semper misericórdia sublevémur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky