## 6. Decembris 2024

## Feria sexta, tempus Adventus, hebdomada 1
hebdomada 1 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

Quæ omnia omittuntur, quando Invitatorium immediate præcedit.

HYMNUS

Vox clara ecce íntonat,

obscúra quæque íncrepat:

procul fugéntur sómnia;

ab æthre Christus prómicat.

Mens iam resúrgat tórpida

quæ sorde exstat sáucia;

sidus refúlget iam novum,

ut tollat omne nóxium.

E sursum Agnus míttitur

laxáre gratis débitum;

omnes pro indulgéntia

vocem demus cum lácrimis,

Secúndo ut cum fúlserit

mundúmque horror cínxerit,

non pro reátu púniat,

sed nos pius tunc prótegat.

Summo Parénti glória

Natóque sit victória,

et Flámini laus débita

per sæculórum sǽcula. Amen.

PSALMODIA

Ant. 1 Acceptábis sacrifícium iustítiæ super altáre tuum, Dómine.

Psalmus 50 (51)
Miserere mei, Deus
Renovari spiritu mentis vestræ et induere novum hominem (Eph 4, 23-24).

Miserére mei, Deus, *

secúndum misericórdiam tuam;

et secúndum multitúdinem miseratiónum tuárum *

dele iniquitátem meam.

Amplius lava me ab iniquitáte mea *

et a peccáto meo munda me.

Quóniam iniquitátem meam ego cognósco, *

et peccátum meum contra me est semper.

Tibi, tibi soli peccávi *

et malum coram te feci,

ut iustus inveniáris in senténtia tua *

et æquus in iudício tuo.

Ecce enim in iniquitáte generátus sum, *

et in peccáto concépit me mater mea.

Ecce enim veritátem in corde dilexísti *

et in occúlto sapiéntiam manifestásti mihi.

Aspérges me hyssópo, et mundábor; *

lavábis me, et super nivem dealbábor.

Audíre me fácies gáudium et lætítiam, *

et exsultábunt ossa, quæ contrivísti.

Avérte fáciem tuam a peccátis meis *

et omnes iniquitátes meas dele.

Cor mundum crea in me, Deus, *

et spíritum firmum ínnova in viscéribus meis.

Ne proícias me a fácie tua *

et spíritum sanctum tuum ne áuferas a me.

Redde mihi lætítiam salutáris tui *

et spíritu promptíssimo confírma me.

Docébo iníquos vias tuas, *

et ímpii ad te converténtur.

Líbera me de sanguínibus, Deus, Deus salútis meæ, *

et exsultábit lingua mea iustítiam tuam.

Dómine, lábia mea apéries, *

et os meum annuntiábit laudem tuam.

Non enim sacrifício delectáris, *

holocáustum, si ófferam, non placébit.

Sacrifícium Deo spíritus contribulátus, *

cor contrítum et humiliátum,
Deus, non despícies.

Benígne fac, Dómine, in bona voluntáte tua Sion, *

ut ædificéntur muri Ierúsalem.

Tunc acceptábis sacrifícium iustítiæ,
oblatiónes et holocáusta; *

tunc impónent super altáre tuum vítulos.

Ant. Acceptábis sacrifícium iustítiæ super altáre tuum, Dómine.

Ant. 2 In Dómino iustificábitur et laudábitur omne semen Israel.

Canticum
Omnes gentes convertantur ad Dominum

Is 45, 15-25

In nomine Iesu omne genu flectatur (Phil 2, 10).

Vere tu es Deus abscónditus, *

Deus Israel salvátor.

Confúsi sunt et erubuérunt omnes, *

simul abiérunt in confusiónem
fabricatóres idolórum.

Israel salvátus est in Dómino salúte ætérna; *

non confundémini et non erubescétis
usque in sǽculum sǽculi.

Quia hæc dicit Dóminus, †

qui creávit cælos, ipse Deus, *

qui formávit terram et fecit eam,
ipse fundávit eam;

non ut vácua esset, creávit eam, †

ut habitarétur, formávit eam: *

« Ego Dóminus, et non est álius.

Non in abscóndito locútus sum, *

in loco terræ tenebróso;

non dixi sémini Iacob:
“Frustra quǽrite me”. *

Ego Dóminus loquens iustítiam,
annúntians recta.

Congregámini et veníte et accédite simul, *

qui salváti estis ex géntibus.

Nesciérunt, qui levant lignum sculptúræ suæ *

et rogant deum non salvántem.

Annuntiáte et veníte et consiliámini simul. *

Quis audítum fecit hoc ab inítio,
ex tunc prædíxit illud?

Numquid non ego Dóminus, †

et non est ultra Deus absque me? *

Deus iustus et salvans non est præter me.

Convertímini ad me et salvi éritis,
omnes fines terræ, *

quia ego Deus, et non est álius.

In memetípso iurávi: †

Egréssa est de ore meo iustítia, *

verbum, quod non revertétur;

quia mihi curvábitur omne genu, *

et iurábit omnis lingua ».

« Tantum in Dómino » dicent *

« sunt iustítiæ et robur! ».

Ad eum vénient et confundéntur †

omnes, qui repúgnant ei: *

in Dómino iustificábitur et laudábitur
omne semen Israel.

Ant. In Dómino iustificábitur et laudábitur omne semen Israel.

Ant. 3 Introíte in conspéctu Dómini in exsultatióne.

Psalmus 99 (100)
Gaudium in templum ingredientium
Redemptos iubet Dominus victoriæ carmen canere. (S. Athanasius).

Iubiláte Dómino, omnis terra, *

servíte Dómino in lætítia;

introíte in conspéctu eius *

in exsultatióne.

Scitóte quóniam Dóminus ipse est Deus; †

ipse fecit nos, et ipsíus sumus, *

pópulus eius et oves páscuæ eius.

Introíte portas eius in confessióne, †

átria eius in hymnis, *

confitémini illi, benedícite nómini eius.

Quóniam suávis est Dóminus; †

in ætérnum misericórdia eius, *

et usque in generatiónem et generatiónem
véritas eius.

Ant. Introíte in conspéctu Dómini in exsultatióne.

LECTIO BREVIS

Ier 30, 21-22

Hæc dicit Dóminus: Erit dux eius ex Iacob, et princeps de médio eius procédet; et applicábo eum, et accédet ad me. Et éritis mihi in pópulum, et ego ero vobis in Deum.

RESPONSORIUM BREVE

Super te, Ierúsalem, * Oriétur Dóminus. Super te.

Et glória eius in te vidébitur. * Oriétur Dóminus. Glória Patri. Super te.

CANTICUM EVANGELICUM

Ad Benedictus, ant. Ecce véniet Deus et homo de domo David, sedére in throno, allelúia.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Ad Benedictus, ant. Ecce véniet Deus et homo de domo David, sedére in throno, allelúia.

PRECES

Deus Pater glóriam suam per Fílium homínibus revelándam decrévit. Ideo festíve acclamémus:

Glorificétur nomen tuum, Dómine.

Fac ut discámus, Dómine, nos ínvicem suscípere,

sicut et Christus suscépit nos in honórem Dei.

Glorificétur nomen tuum, Dómine.

Reple nos omni gáudio et pace in credéndo,

ut ambulémus in spe et virtúte Spíritus Sancti.

Glorificétur nomen tuum, Dómine.

Omnibus súbveni, Dómine, secúndum multitúdinem miseratiónum tuárum,

óbviam fias illis qui, licet ínscii, te exspéctant.

Glorificétur nomen tuum, Dómine.

Qui vocas et sanctíficas eléctos,

nos peccatóres coronándos beatitúdine ætérna sustólle.

Glorificétur nomen tuum, Dómine.

Pater noster.

ORATIO

Excita, quǽsumus, Dómine, poténtiam tuam, et veni, ut, ab imminéntibus peccatórum nostrórum perículis, te mereámur protegénte éripi, te liberánte salvári. Qui vivis et regnas cum Deo Patre in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky