## 16. Augusti 2024

## Feria sexta, tempus per annum, hebdomada 19
hebdomada 3 psalterii

Sexta

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Rector potens, verax Deus,

qui témperas rerum vices,

splendóre mane ínstruis

et ígnibus merídiem,

Exstíngue flammas lítium,

aufer calórem nóxium,

confer salútem córporum

verámque pacem córdium.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Dicámus laudes Dómino

fervénte prompti spíritu;

hora volúta séxies

nos ad orándum próvocat.

In hac enim fidélibus

veræ salútis glória,

beáti Agni hóstia,

crucis virtúte rédditur.

Cuius luce claríssima

tenébricat merídies;

sumámus toto péctore

tanti splendóris grátiam.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Vídimus eum despéctum, virum dolórum, et sciéntem infirmitátem.

Psalmus 21 (22)
Afflictio iusti et exauditio
Clamavit Iesus voce magna: « Eli, Eli, lema sabacthani? » (Mt 27, 46).
I

Deus, Deus meus, quare me dereliquísti? *

Longe a salúte mea verba rugítus mei.

Deus meus, clamo per diem, et non exáudis, *

et nocte, et non est réquies mihi.

Tu autem sanctus es, *

qui hábitas in láudibus Israel.

In te speravérunt patres nostri, *

speravérunt et liberásti eos;

ad te clamavérunt et salvi facti sunt, *

in te speravérunt et non sunt confúsi.

Ego autem sum vermis et non homo, *

oppróbrium hóminum et abiéctio plebis.

Omnes vidéntes me derisérunt me; *

torquéntes lábia movérunt caput:

« Sperávit in Dómino: erípiat eum, *

salvum fáciat eum, quóniam vult eum ».

Quóniam tu es qui extraxísti me de ventre, *

spes mea ad úbera matris meæ.

In te proiéctus sum ex útero, *

de ventre matris meæ Deus meus es tu.

Ne longe fias a me, †

quóniam tribulátio próxima est, *

quóniam non est qui ádiuvet.

Ant. Vídimus eum despéctum, virum dolórum, et sciéntem infirmitátem.

Ant. 2 Dividéntes vestiménta Iesu, misérunt sortem.

II

Circumdedérunt me vítuli multi, *

tauri Basan obsedérunt me.

Aperuérunt super me os suum *

sicut leo rápiens et rúgiens.

Sicut aqua effúsus sum, *

et dissolúta sunt ómnia ossa mea.

Factum est cor meum tamquam cera *

liquéscens in médio ventris mei.

Aruit tamquam testa palátum meum, †

et lingua mea adhǽsit fáucibus meis, *

et in púlverem mortis deduxísti me.

Quóniam circumdedérunt me canes multi, *

concílium malignántium obsédit me.

Fodérunt manus meas et pedes meos, *

et dinumerávi ómnia ossa mea.

Ipsi vero consideravérunt et inspexérunt me; †

divisérunt sibi vestiménta mea *

et super vestem meam misérunt sortem.

Tu autem, Dómine, ne elongáveris, *

fortitúdo mea, ad adiuvándum me festína.

Erue a frámea ánimam meam *

et de manu canis únicam meam.

Salva me ex ore leónis *

et a córnibus unicórnium humilitátem meam.

Narrábo nomen tuum frátribus meis, *

in médio ecclésiæ laudábo te.

Ant. Dividéntes vestiménta Iesu, misérunt sortem.

Ant. 3 Adorábunt in conspéctu Dómini univérsæ famíliæ géntium.

III

Qui timétis Dóminum, laudáte eum, *

univérsum semen Iacob, glorificáte eum.

Métuat eum omne semen Israel, *

quóniam non sprevit
neque despéxit afflictiónem páuperis,

nec avértit fáciem suam ab eo *

et, cum clamáret ad eum, exaudívit.

Apud te laus mea in ecclésia magna; *

vota mea reddam in conspéctu timéntium eum.

Edent páuperes et saturabúntur, †

et laudábunt Dóminum, qui requírunt eum: *

« Vivant corda eórum in sǽculum sǽculi! ».

Reminiscéntur et converténtur ad Dóminum
univérsi fines terræ,

et adorábunt in conspéctu eius
univérsæ famíliæ géntium.

Quóniam Dómini est regnum, *

et ipse dominábitur géntium.

Ipsum solum adorábunt
omnes, qui dórmiunt in terra; *

in conspéctu eius prócident
omnes, qui descéndunt in púlverem.

Anima autem mea illi vivet, *

et semen meum sérviet ipsi.

Narrábitur de Dómino generatióni ventúræ, †

et annuntiábunt iustítiam eius
pópulo, qui nascétur: *

« Hæc fecit Dóminus! ».

Ant. Adorábunt in conspéctu Dómini univérsæ famíliæ géntium.

LECTIO BREVIS

Rom 3, 21-22a

Nunc sine lege iustítia Dei manifestáta est, testificáta a Lege et Prophétis, iustítia autem Dei per fidem Iesu Christi, in omnes qui credunt.

Iustítiæ Dómini rectæ, lætificántes corda.

Præcéptum Dómini lúcidum, illúminans óculos.

ORATIO

Orémus.

Dómine Iesu Christe, qui hora sexta, univérso mundo in ténebris constitúto, pro redemptióne nostra crucis lignum ínnocens ascendísti, illam nobis lucem semper concéde, per quam ad ætérnam vitam perveníre mereámur. Qui vivis et regnas in sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky