## 8. Iunii 2024

## Immaculati Cordis Beatæ Mariæ Virginis
memoria

Sexta

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Rector potens, verax Deus,

qui témperas rerum vices,

splendóre mane ínstruis

et ígnibus merídiem,

Exstíngue flammas lítium,

aufer calórem nóxium,

confer salútem córporum

verámque pacem córdium.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Dicámus laudes Dómino

fervénte prompti spíritu;

hora volúta séxies

nos ad orándum próvocat.

In hac enim fidélibus

veræ salútis glória,

beáti Agni hóstia,

crucis virtúte rédditur.

Cuius luce claríssima

tenébricat merídies;

sumámus toto péctore

tanti splendóris grátiam.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Deduc me, Dómine, in sémitam mandatórum tuórum.

Psalmus 118 (119), 33-40
V (He)

Legem pone mihi, Dómine,
viam iustificatiónum tuárum, *

et servábo eam semper.

Da mihi intelléctum, et servábo legem tuam *

et custódiam illam in toto corde meo.

Deduc me in sémitam præceptórum tuórum, *

quia ipsam vólui.

Inclína cor meum in testimónia tua *

et non in avarítiam.

Avérte óculos meos, ne vídeant vanitátem; *

in via tua vivífica me.

Súscita servo tuo elóquium tuum, *

quod est ad timórem tuum.

Amove oppróbrium meum, quod suspicátus sum, *

quia iudícia tua iucúnda.

Ecce concupívi mandáta tua; *

in iustítia tua vivífica me.

Ant. Deduc me, Dómine, in sémitam mandatórum tuórum.

Ant. 2 Inquiréntes Dóminum non defícient omni bono.

Psalmus 33 (34)
Dominus iustorum salus
Gustastis quoniam dulcis Dominus (1 Petr 2, 3).
I

Benedícam Dóminum in omni témpore, *

semper laus eius in ore meo.

In Dómino gloriábitur ánima mea, *

áudiant mansuéti et læténtur.

Magnificáte Dóminum mecum, *

et exaltémus nomen eius in idípsum.

Exquisívi Dóminum, et exaudívit me *

et ex ómnibus terróribus meis erípuit me.

Respícite ad eum, et illuminámini *

et fácies vestræ non confundéntur.

Iste pauper clamávit, †

et Dóminus exaudívit eum *

et de ómnibus tribulatiónibus eius salvávit eum.

Vallábit ángelus Dómini in circúitu timéntes eum *

et erípiet eos.

Gustáte et vidéte quóniam suávis est Dóminus; *

beátus vir, qui sperat in eo.

Timéte Dóminum, sancti eius, *

quóniam non est inópia timéntibus eum.

Dívites eguérunt et esuriérunt, *

inquiréntes autem Dóminum
non defícient omni bono.

Ant. Inquiréntes Dóminum non defícient omni bono.

Ant. 3 Inquíre pacem et perséquere eam.

II

Veníte, fílii, audíte me: *

timórem Dómini docébo vos.

Quis est homo, qui vult vitam, *

díligit dies, ut vídeat bonum?

Próhibe linguam tuam a malo, *

et lábia tua ne loquántur dolum.

Divérte a malo et fac bonum, *

inquíre pacem et perséquere eam.

Oculi Dómini super iustos, *

et aures eius in clamórem eórum.

Vultus autem Dómini super faciéntes mala, *

ut perdat de terra memóriam eórum.

Clamavérunt, et Dóminus exaudívit *

et ex ómnibus tribulatiónibus eórum
liberávit eos.

Iuxta est Dóminus iis, qui contríto sunt corde, *

et confráctos spíritu salvábit.

Multæ tribulatiónes iustórum, *

et de ómnibus his liberábit eos Dóminus.

Custódit ómnia ossa eórum, *

unum ex his non conterétur.

Interfíciet peccatórem malítia, *

et, qui odérunt iustum, puniéntur.

Rédimet Dóminus ánimas servórum suórum, *

et non puniéntur omnes, qui sperant in eo.

Ant. Inquíre pacem et perséquere eam.

LECTIO BREVIS

Ier 17, 9-10

Dolósum est cor super ómnia et insanábile; quis cognóscet illud? Ego Dóminus scrutans cor et probans renes, qui do unicuíque iuxta viam suam et iuxta fructum óperum suórum.

Ab occúltis meis munda me, Dómine.

Et a supérbia custódi servum tuum.

ORATIO

Orémus.

Concéde nobis, Dómine, lux ardens caritátis ætérnæ, ut tua semper caritáte fervéntes, te super ómnia et fratres propter te uno diligámus amóre. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2023 J. Vidéky