## 29. Decembris 2024

## SANCTÆ FAMILIÆ IESU, MARIÆ ET IOSEPH
festum

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

O lux beáta cǽlitum

et summa spes mortálium,

Iesu, cui doméstica

arrísit orto cáritas;

María, dives grátia,

o sola quæ casto potes

fovére Iesum péctore,

cum lacte donans óscula;

Tuque ex vetústis pátribus

delécte custos Vírginis,

dulci patris quem nómine

divína Proles ínvocat:

De stirpe Iesse nóbili

nati in salútem géntium,

audíte nos, qui súpplices

ex corde vota fúndimus.

Qua vestra sedes flóruit

virtútis omnis grátia,

hanc detur in domésticis

reférre posse móribus.

Iesu, tuis obœ́diens

qui factus es paréntibus,

cum Patre summo ac Spíritu

semper tibi sit glória. Amen.

PSALMODIA

Ant. 1 Post tríduum invenérunt Iesum in templo, sedéntem in médio doctórum, audiéntem et interrogántem eos.

Psalmus 121 (122)
Civitas sancta Ierusalem
Accessistis ad Sion montem et civitatem Dei viventis, Ierusalem cælestem (Hebr 12, 22).

Lætátus sum in eo quod dixérunt mihi: *

« In domum Dómini íbimus ».

Stantes iam sunt pedes nostri *

in portis tuis, Ierúsalem.

Ierúsalem, quæ ædificáta est ut cívitas, *

sibi compácta in idípsum.

Illuc enim ascendérunt tribus, tribus Dómini, *

testimónium Israel,
ad confiténdum nómini Dómini.

Quia illic sedérunt sedes ad iudícium, *

sedes domus David.

Rogáte, quæ ad pacem sunt Ierúsalem: *

« Secúri sint diligéntes te!

Fiat pax in muris tuis, *

et secúritas in túrribus tuis! ».

Propter fratres meos et próximos meos *

loquar: « Pax in te! ».

Propter domum Dómini Dei nostri *

exquíram bona tibi.

Ant. Post tríduum invenérunt Iesum in templo, sedéntem in médio doctórum, audiéntem et interrogántem eos.

Ant. 2 Descéndit Iesus cum eis, et venit Názareth, et erat súbditus illis.

Psalmus 126 (127)
Vanus labor sine Domino
Dei ædificatio estis (1 Cor 3, 9).

Nisi Dóminus ædificáverit domum, *

in vanum labórant, qui ædíficant eam.

Nisi Dóminus custodíerit civitátem, *

frustra vígilat, qui custódit eam.

Vanum est vobis ante lucem súrgere
et sero quiéscere, †

qui manducátis panem labóris, *

quia dabit diléctis suis somnum.

Ecce heréditas Dómini fílii, *

merces fructus ventris.

Sicut sagíttæ in manu poténtis, *

ita fílii iuventútis.

Beátus vir, qui implévit pháretram suam ex ipsis: *

non confundétur,
cum loquétur inimícis suis in porta.

Ant. Descéndit Iesus cum eis, et venit Názareth, et erat súbditus illis.

Ant. 3 Et Iesus proficiébat sapiéntia et ætáte et grátia apud Deum et hómines.

Canticum
De Deo salvatore

Eph 1, 3-10

Benedíctus Deus
et Pater Dómini nostri Iesu Christi, *

qui benedíxit nos in omni benedictióne spiritáli
in cæléstibus in Christo,

sicut elégit nos in ipso ante mundi constitutiónem, †

ut essémus sancti et immaculáti *

in conspéctu eius in caritáte,

qui prædestinávit nos in adoptiónem filiórum †

per Iesum Christum in ipsum, *

secúndum beneplácitum voluntátis suæ,

in laudem glóriæ grátiæ suæ, *

in qua gratificávit nos in Dilécto,

in quo habémus redemptiónem
per sánguinem eius, *

remissiónem peccatórum,

secúndum divítias grátiæ eius, †

qua superabundávit in nobis *

in omni sapiéntia et prudéntia,

notum fáciens nobis
mystérium voluntátis suæ, *

secúndum beneplácitum eius,

quod propósuit in eo, *

in dispensatiónem plenitúdinis témporum:

recapituláre ómnia in Christo, *

quæ in cælis et quæ in terra.

Ant. Et Iesus proficiébat sapiéntia et ætáte et grátia apud Deum et hómines.

LECTIO BREVIS

Phil 2, 6-7

Christus Iesus, cum in forma Dei esset, non rapínam arbitrátus est esse se æquálem Deo, sed semetípsum exinanívit formam servi accípiens, in similitúdinem hóminum factus; et hábitu invéntus ut homo.

RESPONSORIUM BREVE

Débuit per ómnia frátribus similári, * Ut miséricors fíeret. Débuit.

In terris visus est, et cum homínibus conversátus est. * Ut miséricors fíeret. Glória Patri. Débuit.

CANTICUM EVANGELICUM

Ad Magnificat, ant. Descéndit Iesus cum eis et venit Názareth et erat súbditus illis. Et Mater eius conservábat ómnia verba in corde suo.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Descéndit Iesus cum eis et venit Názareth et erat súbditus illis. Et Mater eius conservábat ómnia verba in corde suo.

PRECES

Fílium Dei vivi, qui fílius humánæ famíliæ fíeri dignátus est, adorémus, ipsi confiténtes:

Tu es, Dómine, exémplar et salvátor ómnium.

Christe, per mystérium subiectiónis tuæ erga Maríam et Ioseph,

doce omnes reveréntiam et obœdiéntiam erga eos qui legítime præsunt.

Tu es, Dómine, exémplar et salvátor ómnium.

Qui paréntes amásti et ab ipsis amátus es,

omnes famílias in pace et mútua caritáte constítue.

Tu es, Dómine, exémplar et salvátor ómnium.

Tu, qui studiósus fuísti eórum, quæ tui sunt Patris,

præsta ut in omni domo Deus honorétur.

Tu es, Dómine, exémplar et salvátor ómnium.

Christe, qui ab ánxiis paréntibus tértia die in domo Patris invéntus es,

doce omnes quǽrere primum regnum Dei.

Tu es, Dómine, exémplar et salvátor ómnium.

Christe, qui Maríam et Ioseph tecum in cælésti glória consociásti,

admítte defúnctos in famíliam beatórum.

Tu es, Dómine, exémplar et salvátor ómnium.

Pater noster.

ORATIO

Deus, qui præclára nobis sanctæ Famíliæ dignátus es exémpla præbére, concéde propítius, ut, domésticis virtútibus caritatísque vínculis illam sectántes, in lætítia domus tuæ prǽmiis fruámur ætérnis. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky