## 9. Novembris 2024

## In dedicatione basilicæ Lateranensis
festum

Anniversarium dedicationis basilicæ a Constantino imperatore in Laterano exstructæ a sæculo XII hac die celebratum esse traditur. Hæc celebratio primum fuit festum Urbis Romæ; deinde in honorem basilicæ, quæ « omnium ecclesiarum Urbis et Orbis mater et caput » nominatur, ad universum ritum romanum extensa est, quasi signum dilectionis et unitatis erga Cathedram Petri quæ, ut sanctus Ignatius Antiochenus scripsit, « universo caritatis cœtui præsidet ».
Communia ad anniversarium dedicationis ecclesiæ.

Nona

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Súscipe, Dómine, servum tuum in bonum.

Psalmus 118 (119), 121-128
XVI (Ain)

Feci iudícium et iustítiam; *

non tradas me calumniántibus me.

Sponde pro servo tuo in bonum; *

non calumniéntur me supérbi.

Oculi mei defecérunt in desidério salutáris tui *

et elóquii iustítiæ tuæ.

Fac cum servo tuo
secúndum misericórdiam tuam *

et iustificatiónes tuas doce me.

Servus tuus sum ego; *

da mihi intelléctum, ut sciam testimónia tua.

Tempus faciéndi Dómino; *

dissipavérunt legem tuam.

Ideo diléxi præcépta tua *

super aurum et obrýzum.

Proptérea ad ómnia mandáta tua dirigébar, *

omnem viam mendácii ódio hábui.

Ant. Súscipe, Dómine, servum tuum in bonum.

Ant. 2 Respícite ad Dóminum, et illuminámini.

Psalmus 33 (34)
Dominus iustorum salus
Gustastis quoniam dulcis Dominus (1 Petr 2, 3).
I

Benedícam Dóminum in omni témpore, *

semper laus eius in ore meo.

In Dómino gloriábitur ánima mea, *

áudiant mansuéti et læténtur.

Magnificáte Dóminum mecum, *

et exaltémus nomen eius in idípsum.

Exquisívi Dóminum, et exaudívit me *

et ex ómnibus terróribus meis erípuit me.

Respícite ad eum, et illuminámini *

et fácies vestræ non confundéntur.

Iste pauper clamávit, †

et Dóminus exaudívit eum *

et de ómnibus tribulatiónibus eius salvávit eum.

Vallábit ángelus Dómini in circúitu timéntes eum *

et erípiet eos.

Gustáte et vidéte quóniam suávis est Dóminus; *

beátus vir, qui sperat in eo.

Timéte Dóminum, sancti eius, *

quóniam non est inópia timéntibus eum.

Dívites eguérunt et esuriérunt, *

inquiréntes autem Dóminum
non defícient omni bono.

Ant. Respícite ad Dóminum, et illuminámini.

Ant. 3 Iuxta est Dóminus his, qui contríto sunt corde.

II

Veníte, fílii, audíte me: *

timórem Dómini docébo vos.

Quis est homo, qui vult vitam, *

díligit dies, ut vídeat bonum?

Próhibe linguam tuam a malo, *

et lábia tua ne loquántur dolum.

Divérte a malo et fac bonum, *

inquíre pacem et perséquere eam.

Oculi Dómini super iustos, *

et aures eius in clamórem eórum.

Vultus autem Dómini super faciéntes mala, *

ut perdat de terra memóriam eórum.

Clamavérunt, et Dóminus exaudívit *

et ex ómnibus tribulatiónibus eórum
liberávit eos.

Iuxta est Dóminus iis, qui contríto sunt corde, *

et confráctos spíritu salvábit.

Multæ tribulatiónes iustórum, *

et de ómnibus his liberábit eos Dóminus.

Custódit ómnia ossa eórum, *

unum ex his non conterétur.

Interfíciet peccatórem malítia, *

et, qui odérunt iustum, puniéntur.

Rédimet Dóminus ánimas servórum suórum, *

et non puniéntur omnes, qui sperant in eo.

Ant. Iuxta est Dóminus his, qui contríto sunt corde.

LECTIO BREVIS

Ier 7, 2b. 4-5a. 7a

Audíte verbum Dómini, qui ingredímini per portas has, ut adorétis Dóminum. Nolíte confídere in verbis mendácii dicéntes: « Templum Dómini, templum Dómini, templum Dómini est ». Quóniam, si bene direxéritis vias vestras et ópera vestra, habitáre vos fáciam in loco isto.

Vel:

Ag 2, 6a. 7. 9

Hæc dicit Dóminus exercítuum: Movébo omnes gentes, et vénient thesáuri cunctárum géntium, et implébo domum istam glória, dicit Dóminus exercítuum. Maior erit glória domus istíus novíssima plus quam prima; et in loco isto dabo pacem, dicit Dóminus exercítuum.

Introíte portas Dómini in confessióne.

Et átria eius in hymnis.

ORATIO

Orémus.

In ipsa ecclesia dedicata:

Deus, qui nobis per síngulos annos huius sancti templi tui consecratiónis réparas diem, exáudi preces pópuli tui, et præsta, ut fiat hic tibi semper purum servítium et nobis plena redémptio. Per Christum Dóminum nostrum.

Extra ipsam ecclesiam dedicatam:

Deus, qui de vivis et eléctis lapídibus ætérnum habitáculum tuæ prǽparas maiestáti, multíplica in Ecclésia tua spíritum grátiæ, quem dedísti, ut fidélis tibi pópulus in cæléstis ædificatiónem Ierúsalem semper accréscat. Per Christum Dóminum nostrum.

Vel:

Deus, qui pópulum tuum Ecclésiam vocáre dignátus es, da, ut plebs in nómine tuo congregáta te tímeat, te díligat, te sequátur et ad cæléstia promíssa, te ducénte, pervéniat. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2023 J. Vidéky