## 10. Martii 2024

## Dominica Quarta Quadragesimæ
hebdomada 4 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat.

Quæ omnia omittuntur, quando Invitatorium immediate præcedit.

HYMNUS

Precémur omnes cérnui,

clamémus atque sínguli,

plorémus ante iúdicem,

flectámus iram víndicem:

Nostris malis offéndimus

tuam, Deus, cleméntiam;

effúnde nobis désuper,

remíssor, indulgéntiam.

Meménto quod sumus tui,

licet cadúci, plásmatis;

ne des honórem nóminis

tui, precámur, álteri.

Laxa malum quod fécimus,

auge bonum quod póscimus,

placére quo tandem tibi

possímus hic et pérpetim.

Præsta, beáta Trínitas,

concéde, simplex Unitas,

ut fructuósa sint tuis

hæc parcitátis múnera. Amen.

PSALMODIA

Ant. 1 Deus meus es tu, et confitébor tibi; Deus meus es tu, et exaltábo te.

Psalmus 117 (118)
Vox iubilationis et salutis
Hic est lapis, qui reprobatus est a vobis ædificatoribus, qui factus est in caput anguli (Act 4, 11).

Confitémini Dómino, quóniam bonus, *

quóniam in sǽculum misericórdia eius.

Dicat nunc Israel, quóniam bonus, *

quóniam in sǽculum misericórdia eius.

Dicat nunc domus Aaron, *

quóniam in sǽculum misericórdia eius.

Dicant nunc, qui timent Dóminum, *

quóniam in sǽculum misericórdia eius.

De tribulatióne invocávi Dóminum, *

et exaudívit me edúcens in latitúdinem Dóminus.

Dóminus mecum, *

non timébo, quid fáciat mihi homo.

Dóminus mecum adiútor meus, *

et ego despíciam inimícos meos.

Bonum est confúgere ad Dóminum *

quam confídere in hómine.

Bonum est confúgere ad Dóminum *

quam confídere in princípibus.

Omnes gentes circuiérunt me, *

et in nómine Dómini excídi eos.

Circumdántes circumdedérunt me, *

et in nómine Dómini excídi eos.

Circumdedérunt me sicut apes †

et exarsérunt sicut ignis in spinis, *

et in nómine Dómini excídi eos.

Impelléntes impulérunt me, ut cáderem, *

et Dóminus adiúvit me.

Fortitúdo mea et laus mea Dóminus *

et factus est mihi in salútem.

Vox iubilatiónis et salútis *

in tabernáculis iustórum:

« Déxtera Dómini fecit virtútem! †

Déxtera Dómini exaltávit me; *

déxtera Dómini fecit virtútem! »

Non móriar, sed vivam *

et narrábo ópera Dómini.

Castígans castigávit me Dóminus *

et morti non trádidit me.

Aperíte mihi portas iustítiæ; *

ingréssus in eas confitébor Dómino.

Hæc porta Dómini; *

iusti intrábunt in eam.

Confitébor tibi, quóniam exaudísti me *

et factus es mihi in salútem.

Lápidem, quem reprobavérunt ædificántes, *

hic factus est in caput ánguli;

a Dómino factum est istud *

et est mirábile in óculis nostris.

Hæc est dies, quam fecit Dóminus: *

exsultémus et lætémur in ea.

O Dómine, salvum me fac; *

o Dómine, da prosperitátem!

Benedíctus, qui venit in nómine Dómini. *

Benedícimus vobis de domo Dómini.

Deus Dóminus et illúxit nobis. *

Instrúite sollemnitátem in ramis condénsis
usque ad córnua altáris.

Deus meus es tu, et confitébor tibi, *

Deus meus, et exaltábo te.

Confitémini Dómino, quóniam bonus, *

quóniam in sǽculum misericórdia eius.

Ant. Deus meus es tu, et confitébor tibi; Deus meus es tu, et exaltábo te.

Ant. 2 Potens es, Dómine, erípere nos de manu forti; líbera nos, Deus noster.

Canticum
Omnis creatura laudet Dominum

Dan 3, 52-57

Creator … est benedictus in sæcula (Rom 1, 25).

Benedíctus es, Dómine Deus patrum nostrórum, *

et laudábilis et superexaltátus in sǽcula;

et benedíctum nomen glóriæ tuæ sanctum *

et superlaudábile et superexaltátum in sǽcula.

Benedíctus es in templo sanctæ glóriæ tuæ *

et superlaudábilis et supergloriósus in sǽcula.

Benedíctus es in throno regni tui *

et superlaudábilis et superexaltátus in sǽcula.

Benedíctus es, qui intuéris abýssos †

sedens super chérubim, *

et laudábilis et superexaltátus in sǽcula.

Benedíctus es in firmaménto cæli *

et laudábilis et gloriósus in sǽcula.

Benedícite, ómnia ópera Dómini, Dómino, *

laudáte et superexaltáte eum in sǽcula.

Ant. Potens es, Dómine, erípere nos de manu forti; líbera nos, Deus noster.

Ant. 3 Laudáte Dóminum in magnálibus eius.

Psalmus 150
Laudate Dominum
Psallite spiritu, psallite et mente, hoc est: glorificate Deum et anima et corpore vestro (Hesychius).

Laudáte Dóminum in sanctuário eius, *

laudáte eum in firmaménto virtútis eius.

Laudáte eum in magnálibus eius, *

laudáte eum secúndum multitúdinem
magnitúdinis eius.

Laudáte eum in sono tubæ, *

laudáte eum in psaltério et cíthara,

laudáte eum in týmpano et choro, *

laudáte eum in chordis et órgano,

laudáte eum in cýmbalis benesonántibus, †

laudáte eum in cýmbalis iubilatiónis: *

omne quod spirat, laudet Dóminum.

Ant. Laudáte Dóminum in magnálibus eius.

LECTIO BREVIS

Neh 8, 9b. 10b

Dies iste sanctificátus est Dómino Deo nostro! Nolíte lugére et nolíte flere. Quia sanctus dies Dómini nostri est; et nolíte contristári, gáudium étenim Dómini est fortitúdo vestra.

RESPONSORIUM BREVE

Christe, Fili Dei vivi, * Miserére nobis. Christe.

Qui attrítus es propter scélera nostra. * Miserére nobis. Glória Patri. Christe.

CANTICUM EVANGELICUM

Ad Benedictus, ant. Sic Deus diléxit mundum, ut Fílium suum unigénitum daret; ut omnis, qui credit in ipsum, non péreat, sed hábeat vitam ætérnam.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Ad Benedictus, ant. Sic Deus diléxit mundum, ut Fílium suum unigénitum daret; ut omnis, qui credit in ipsum, non péreat, sed hábeat vitam ætérnam.

PRECES

Deum glorificémus, cuius bonitátis infinítus est thesáurus, et per Iesum Christum, qui est semper vivens ad interpellándum pro nobis, eum deprecémur, dicéntes:

Accénde in nobis ignem tui amóris.

Deus misericórdiæ, fac ut hódie abundémus in opéribus pietátis,

atque omnes nostram experiántur humanitátem.

Accénde in nobis ignem tui amóris.

Qui in dilúvio Noe per arcam salvásti,

salva catechúmenos in aqua baptísmatis.

Accénde in nobis ignem tui amóris.

Præsta nos non solo pane satiári,

sed omni verbo, quod procédit de ore tuo.

Accénde in nobis ignem tui amóris.

Fac ut omnes dissensiónes componámus,

ut pace et caritáte, te donánte, gaudeámus.

Accénde in nobis ignem tui amóris.

Pater noster.

ORATIO

Deus, qui per Verbum tuum humáni géneris reconciliatiónem mirabíliter operáris, præsta, quǽsumus, ut pópulus christiánus prompta devotióne et álacri fide ad ventúra sollémnia váleat festináre. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky