## 14. Septembris 2024

## In Exaltatione Sanctæ Crucis
festum

Sexta

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Rector potens, verax Deus,

qui témperas rerum vices,

splendóre mane ínstruis

et ígnibus merídiem,

Exstíngue flammas lítium,

aufer calórem nóxium,

confer salútem córporum

verámque pacem córdium.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Dicámus laudes Dómino

fervénte prompti spíritu;

hora volúta séxies

nos ad orándum próvocat.

In hac enim fidélibus

veræ salútis glória,

beáti Agni hóstia,

crucis virtúte rédditur.

Cuius luce claríssima

tenébricat merídies;

sumámus toto péctore

tanti splendóris grátiam.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. Salvátor mundi, salva nos; qui per crucem et sánguinem tuum redemísti nos, auxiliáre nobis, te deprecámur, Deus noster.

Psalmus 118 (119), 121-128
XVI (Ain)

Feci iudícium et iustítiam; *

non tradas me calumniántibus me.

Sponde pro servo tuo in bonum; *

non calumniéntur me supérbi.

Oculi mei defecérunt in desidério salutáris tui *

et elóquii iustítiæ tuæ.

Fac cum servo tuo
secúndum misericórdiam tuam *

et iustificatiónes tuas doce me.

Servus tuus sum ego; *

da mihi intelléctum, ut sciam testimónia tua.

Tempus faciéndi Dómino; *

dissipavérunt legem tuam.

Ideo diléxi præcépta tua *

super aurum et obrýzum.

Proptérea ad ómnia mandáta tua dirigébar, *

omnem viam mendácii ódio hábui.

Psalmus 33 (34)
Dominus iustorum salus
Gustastis quoniam dulcis Dominus (1 Petr 2, 3).
I

Benedícam Dóminum in omni témpore, *

semper laus eius in ore meo.

In Dómino gloriábitur ánima mea, *

áudiant mansuéti et læténtur.

Magnificáte Dóminum mecum, *

et exaltémus nomen eius in idípsum.

Exquisívi Dóminum, et exaudívit me *

et ex ómnibus terróribus meis erípuit me.

Respícite ad eum, et illuminámini *

et fácies vestræ non confundéntur.

Iste pauper clamávit, †

et Dóminus exaudívit eum *

et de ómnibus tribulatiónibus eius salvávit eum.

Vallábit ángelus Dómini in circúitu timéntes eum *

et erípiet eos.

Gustáte et vidéte quóniam suávis est Dóminus; *

beátus vir, qui sperat in eo.

Timéte Dóminum, sancti eius, *

quóniam non est inópia timéntibus eum.

Dívites eguérunt et esuriérunt, *

inquiréntes autem Dóminum
non defícient omni bono.

II

Veníte, fílii, audíte me: *

timórem Dómini docébo vos.

Quis est homo, qui vult vitam, *

díligit dies, ut vídeat bonum?

Próhibe linguam tuam a malo, *

et lábia tua ne loquántur dolum.

Divérte a malo et fac bonum, *

inquíre pacem et perséquere eam.

Oculi Dómini super iustos, *

et aures eius in clamórem eórum.

Vultus autem Dómini super faciéntes mala, *

ut perdat de terra memóriam eórum.

Clamavérunt, et Dóminus exaudívit *

et ex ómnibus tribulatiónibus eórum
liberávit eos.

Iuxta est Dóminus iis, qui contríto sunt corde, *

et confráctos spíritu salvábit.

Multæ tribulatiónes iustórum, *

et de ómnibus his liberábit eos Dóminus.

Custódit ómnia ossa eórum, *

unum ex his non conterétur.

Interfíciet peccatórem malítia, *

et, qui odérunt iustum, puniéntur.

Rédimet Dóminus ánimas servórum suórum, *

et non puniéntur omnes, qui sperant in eo.

Ant. Salvátor mundi, salva nos; qui per crucem et sánguinem tuum redemísti nos, auxiliáre nobis, te deprecámur, Deus noster.

LECTIO BREVIS

Eph 1, 7-8

In Christo habémus redemptiónem per sánguinem eius, remissiónem peccatórum, secúndum divítias grátiæ eius, qua superabundávit in nobis.

Omnis terra adóret te et psallat tibi.

Psalmum dicat nómini tuo, Dómine.

ORATIO

Orémus.

Deus, qui Unigénitum tuum crucem subíre voluísti, ut salvum fáceret genus humánum, præsta, quǽsumus, ut, cuius mystérium in terra cognóvimus, eius redemptiónis prǽmia in cælo cónsequi mereámur. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2023 J. Vidéky