## 24. Martii 2024

## DOMINICA IN PALMIS
DE PASSIONE DOMINI

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat.

HYMNUS

Vexílla regis pródeunt,

fulget crucis mystérium,

quo carne carnis cónditor

suspénsus est patíbulo;

Quo, vulnerátus ínsuper

mucróne diro lánceæ,

ut nos laváret crímine,

manávit unda et sánguine.

Arbor decóra et fúlgida,

ornáta regis púrpura,

elécta digno stípite

tam sancta membra tángere!

Beáta, cuius brácchiis

sæcli pepéndit prétium;

statéra facta est córporis

prædam tulítque tártari.

Salve, ara, salve, víctima,

de passiónis glória,

qua Vita mortem pértulit

et morte vitam réddidit!

O crux, ave, spes única!

hoc passiónis témpore

piis adáuge grátiam

reísque dele crímina.

Te, fons salútis, Trínitas,

colláudet omnis spíritus;

quos per crucis mystérium

salvas, fove per sǽcula. Amen.

PSALMODIA

Ant. 1 Percússum et humiliátum exaltávit Deus déxtera sua.

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum
secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Ant. Percússum et humiliátum exaltávit Deus déxtera sua.

Ant. 2 Sanguis Christi emúndat nos ad serviéndum Deo vivénti.

Psalmus 113 B (115)
Laus veri Dei
Conversi estis ad Deum a simulacris servire Deo vivo et vero (1 Th 1, 9).

Non nobis, Dómine, non nobis, †

sed nómini tuo da glóriam *

super misericórdia tua et veritáte tua.

Quare dicent gentes: *

« Ubi est Deus eórum? ».

Deus autem noster in cælo, *

ómnia, quæcúmque vóluit, fecit.

Simulácra géntium argéntum et aurum, *

ópera mánuum hóminum.

Os habent et non loquéntur, *

óculos habent et non vidébunt.

Aures habent et non áudient, *

nares habent et non odorábunt.

Manus habent et non palpábunt, †

pedes habent et non ambulábunt; *

non clamábunt in gútture suo.

Símiles illis erunt, qui fáciunt ea, *

et omnes, qui confídunt in eis.

Domus Israel sperávit in Dómino: *

adiutórium eórum et scutum eórum est.

Domus Aaron sperávit in Dómino: *

adiutórium eórum et scutum eórum est.

Qui timent Dóminum, speravérunt in Dómino: *

adiutórium eórum et scutum eórum est.

Dóminus memor fuit nostri *

et benedícet nobis:

benedícet dómui Israel, *

benedícet dómui Aaron,

benedícet ómnibus, qui timent Dóminum, *

pusíllis cum maióribus.

Adíciat Dóminus super vos, *

super vos et super fílios vestros.

Benedícti vos a Dómino, *

qui fecit cælum et terram.

Cæli, cæli sunt Dómino, *

terram autem dedit fíliis hóminum.

Non mórtui laudábunt te, Dómine, *

neque omnes, qui descéndunt in siléntium,

sed nos, qui vívimus, benedícimus Dómino *

ex hoc nunc et usque in sǽculum.

Ant. Sanguis Christi emúndat nos ad serviéndum Deo vivénti.

Ant. 3 Peccáta nostra ipse pértulit in córpore suo super lignum, ut, peccátis mórtui, iustítiæ vivámus.

Canticum
De passione voluntaria servi Dei, Christi

1 Petr 2, 21-24

Christus passus est pro vobis †

vobis relínquens exémplum, *

ut sequámini vestígia eius:

qui peccátum non fecit, *

nec invéntus est dolus in ore ipsíus;

qui cum maledicerétur, non remaledicébat, †

cum paterétur, non comminabátur, *

commendábat autem iuste iudicánti;

qui peccáta nostra ipse pértulit *

in córpore suo super lignum,

ut peccátis mórtui iustítiæ viverémus; *

cuius livóre sanáti estis.

Ant. Peccáta nostra ipse pértulit in córpore suo super lignum, ut, peccátis mórtui, iustítiæ vivámus.

LECTIO BREVIS

Act 13, 26-30a

Viri fratres, nobis verbum salútis huius missum est. Qui habitábant Ierúsalem et príncipes eórum, Iesum ignorántes et voces Prophetárum, quæ per omne sábbatum legúntur, iudicántes implevérunt, et nullam causam mortis inveniéntes petiérunt a Piláto, ut interficerétur; cumque consummássent ómnia, quæ de eo scripta erant, deponéntes eum de ligno posuérunt in monuménto. Deus vero suscitávit eum a mórtuis.

RESPONSORIUM BREVE

Adorámus te, Christe, * Et benedícimus tibi. Adorámus.

Quia per crucem tuam redemísti mundum. * Et benedícimus tibi. Glória Patri. Adorámus.

CANTICUM EVANGELICUM

Ad Magnificat, ant. Ave, Rex noster, fili David, redémptor mundi, quem prophétæ prædixérunt salvatórem esse ventúrum.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Ave, Rex noster, fili David, redémptor mundi, quem prophétæ prædixérunt salvatórem esse ventúrum.

PRECES

Salvatórem humáni géneris, qui Ierúsalem ascéndit ad passiónem subeúndam, ut intráret in glóriam, humíliter exorémus:

Sanctífica pópulum, quem sánguine tuo redemísti.

Redémptor noster, da nos passióni tuæ per pæniténtiam plénius adhærére,

ut resurrectiónis glóriam consequámur.

Sanctífica pópulum, quem sánguine tuo redemísti.

Præsta, ut Matris tuæ, solatrícis afflictórum, protectiónem assequámur,

mærentésque confortémus ea consolatióne, qua et ipsi a te recreámur.

Sanctífica pópulum, quem sánguine tuo redemísti.

Réspice in eos qui propter malítiam nostram defíciunt in via,

súbveni eis et córrige nos, ut iustítia et cáritas præváleant.

Sanctífica pópulum, quem sánguine tuo redemísti.

Qui humiliásti teípsum, factus obœ́diens usque ad mortem, mortem autem crucis,

da servis tuis obœdiéntiam et patiéntiam.

Sanctífica pópulum, quem sánguine tuo redemísti.

Córpori claritátis tuæ defúnctos configuráre dignéris,

nosque aliquándo eórum redde consórtes.

Sanctífica pópulum, quem sánguine tuo redemísti.

Pater noster.

ORATIO

Omnípotens sempitérne Deus, qui humáno géneri, ad imitándum humilitátis exémplum, Salvatórem nostrum carnem súmere et crucem subíre fecísti, concéde propítius, ut et patiéntiæ ipsíus habére documénta et resurrectiónis consórtia mereámur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky