## 2. Novembris 2024

## IN COMMEMORATIONE OMNIUM FIDELIUM DEFUNCTORUM

Communia defunctorum.

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Imménsæ rex poténtiæ,

Christe, tu Patris glóriam

nostrúmque decus móliens,

mortis fregísti iácula.

Infírma nostra súbiens

magnúmque petens prœ́lium,

mortem qua serpens vícerat,

victor calcásti móriens.

Surgens fortis e túmulo,

pascháli nos mystério

peccáto rursus mórtuos

ad vitam semper ínnovas.

Vitam largíre grátiæ,

ut, sponsus cum redíeris,

ornáta nos cum lámpade

iam promptos cælo invénias.

In lucem nos et réquiem

serénus iudex áccipe,

quos fides sanctæ Tríadi

devínxit atque cáritas.

Pro uno defuncto:

Tuúmque voca fámulum,

qui nunc exútus córpore

in regna Patris ínhiat,

ut te colláudet pérpetim. Amen.

Pro una defuncta:

Tuámque voca fámulam,

quæ nunc exúta córpore

ad regna Patris ínhiat,

ut te colláudet pérpetim. Amen.

Pro pluribus:

Fratres et omnes ádvoca,

qui nunc exúti córpore

in regna Patris ínhiant,

ut te colláudent pérpetim. Amen.

PSALMODIA

Ant. 1 Dóminus custódit te ab omni malo: custódiat ánimam tuam Dóminus.

Psalmus 120 (121)
Custos populi
Non esurient amplius, neque sitient amplius, neque cadet super illos sol neque ullus æstus (Ap 7, 16).

Levábo óculos meos in montes: *

unde véniet auxílium mihi?

Auxílium meum a Dómino, *

qui fecit cælum et terram.

Non dabit in commotiónem pedem tuum, *

neque dormitábit, qui custódit te.

Ecce non dormitábit neque dórmiet, *

qui custódit Israel.

Dóminus custódit te, †

Dóminus umbráculum tuum, *

ad manum déxteram tuam.

Per diem sol non percútiet te, *

neque luna per noctem.

Dóminus custódiet te ab omni malo; *

custódiet ánimam tuam Dóminus.

Dóminus custódiet intróitum tuum et éxitum tuum *

ex hoc nunc et usque in sǽculum.

Ant. Dóminus custódit te ab omni malo: custódiat ánimam tuam Dóminus.

Ant. 2 Si iniquitátes observáveris, Dómine; Dómine, quis sustinébit?

Psalmus 129 (130)
De profundis clamavi
Ipse salvum faciet populum suum a peccatis eorum (Mt 1, 21).

De profúndis clamávi ad te, Dómine; *

Dómine, exáudi vocem meam.

Fiant aures tuæ intendéntes *

in vocem deprecatiónis meæ.

Si iniquitátes observáveris, Dómine, *

Dómine, quis sustinébit?

Quia apud te propitiátio est, *

ut timeámus te.

Sustínui te, Dómine, *

sustínuit ánima mea in verbo eius;

sperávit ánima mea in Dómino *

magis quam custódes auróram.

Magis quam custódes auróram *

speret Israel in Dómino,

quia apud Dóminum misericórdia, *

et copiósa apud eum redémptio.

Et ipse rédimet Israel *

ex ómnibus iniquitátibus eius.

Ant. Si iniquitátes observáveris, Dómine; Dómine, quis sustinébit?

Ant. 3 Sicut Pater súscitat mórtuos et vivíficat, sic et Fílius quos vult vivíficat.

Canticum
De Christo, servo Dei

Phil 2, 6-11

Christus Iesus, cum in forma Dei esset, *

non rapínam arbitrátus est esse se æquálem Deo,

sed semetípsum exinanívit
formam servi accípiens, †

in similitúdinem hóminum factus; *

et hábitu invéntus ut homo,

humiliávit semetípsum †

factus obœ́diens usque ad mortem, *

mortem autem crucis.

Propter quod et Deus illum exaltávit †

et donávit illi nomen, *

quod est super omne nomen,

ut in nómine Iesu omne genu flectátur *

cæléstium et terréstrium et infernórum

et omnis lingua confiteátur: *

« Dóminus Iesus Christus! »,
in glóriam Dei Patris.

Ant. Sicut Pater súscitat mórtuos et vivíficat, sic et Fílius quos vult vivíficat.

LECTIO BREVIS

1 Cor 15, 55-57

« Ubi est, mors, victória tua? Ubi est, mors, stímulus tuus? ». Stímulus autem mortis peccátum est, virtus vero peccáti lex. Deo autem grátias, qui dedit nobis victóriam per Dóminum nostrum Iesum Christum.

RESPONSORIUM BREVE

In te, Dómine, sperávi: * Non confúndar in ætérnum. In te.

Exsultábo et lætábor in misericórdia tua. * Non confúndar in ætérnum. Glória Patri. In te.

Vel:

In misericórdia tua, Dómine, * Dona eis réquiem. In misericórdia.

Qui ventúrus es iudicáre vivos et mórtuos, * Dona eis réquiem. Glória Patri. In misericórdia.

CANTICUM EVANGELICUM

Ad Magnificat, ant. Omne quod dat mihi Pater ad me véniet: et eum qui venit ad me, non eíciam foras.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Omne quod dat mihi Pater ad me véniet: et eum qui venit ad me, non eíciam foras.

PRECES

Christo Dómino, per quem fore sperámus ut corpus humilitátis nostræ córpori claritátis suæ configurétur, acclamémus, dicéntes:

Tu es vita et resurréctio nostra, Dómine.

Christe, Fili Dei vivi, qui Lázarum amícum tuum a mórtuis suscitásti,

ad vitam et glóriam defúnctos súscita, quos pretióso tuo sánguine redemísti.

Tu es vita et resurréctio nostra, Dómine.

Christe, mæréntium consolátor, qui in morte Lázari et adulescéntis ac puéllæ pius abstersísti lácrimas propinquórum,

qui defúnctos suos collácrimant omnes consoláre.

Tu es vita et resurréctio nostra, Dómine.

Christe salvátor, déstrue in nostro mortáli córpore regnum peccáti, ut, sicut ex hoc stipéndium mortis merúimus,

sic in te vitam consequámur ætérnam.

Tu es vita et resurréctio nostra, Dómine.

Christe redémptor, réspice eos qui, te non cognoscéntes, spem non habent,

ut resurrectiónem et vitam ventúri sæculi credant.

Tu es vita et resurréctio nostra, Dómine.

Qui, cæco, oculórum lúmine impertíto, te conspiciéndi cópiam dedísti,

revéla vultum tuum defúnctis, qui adhuc tua luce privántur.

Tu es vita et resurréctio nostra, Dómine.

Qui terréstrem domum nostram huius habitatiónis sinis tandem dissólvi,

domum non manufáctam, ætérnam in cælis, nobis concéde.

Tu es vita et resurréctio nostra, Dómine.

Pater noster.

ORATIO

Preces nostras, quǽsumus, Dómine, benígnus exáudi, ut, dum attóllitur nostra fides in Fílio tuo a mórtuis suscitáto, in famulórum tuórum præstolánda resurrectióne spes quoque nostra firmétur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky