## 15. Iunii 2024

## Dominica XI per annum
hebdomada 3 psalterii

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Deus, creátor ómnium

políque rector, véstiens

diem decóro lúmine,

noctem sopóris grátia,

Artus solútos ut quies

reddat labóris úsui

mentésque fessas állevet

luctúsque solvat ánxios,

Grates perácto iam die

et noctis exórtu preces,

voti reos ut ádiuves,

hymnum canéntes sólvimus.

Te cordis ima cóncinant,

te vox canóra cóncrepet,

te díligat castus amor,

te mens adóret sóbria,

Ut cum profúnda cláuserit

diem calígo nóctium,

fides tenébras nésciat

et nox fide relúceat.

Christum rogámus et Patrem,

Christi Patrísque Spíritum;

unum potens per ómnia,

fove precántes, Trínitas. Amen.

PSALMODIA

Ant. 1 A solis ortu usque ad occásum, laudábile nomen Dómini.

Psalmus 112 (113)
Laudabile nomen Domini
Deposuit potentes de sede et exaltavit humiles (Lc 1, 52).

Laudáte, púeri Dómini, *

laudáte nomen Dómini.

Sit nomen Dómini benedíctum *

ex hoc nunc et usque in sǽculum.

A solis ortu usque ad occásum *

laudábile nomen Dómini.

Excélsus super omnes gentes Dóminus, *

super cælos glória eius.

Quis sicut Dóminus Deus noster,
qui in altis hábitat *

et se inclínat, ut respíciat
in cælum et in terram?

Súscitans de terra ínopem, *

de stércore érigens páuperem,

ut cóllocet eum cum princípibus, *

cum princípibus pópuli sui.

Qui habitáre facit stérilem in domo, *

matrem filiórum lætántem.

Ant. A solis ortu usque ad occásum, laudábile nomen Dómini.

Ant. 2 Cálicem salutáris accípiam, et nomen Dómini invocábo.

Psalmus 115 (116 B)
Gratiarum actio in templo
Per ipsum (Christum) offeramus hostiam laudis semper Deo (Hebr 13, 15).

Crédidi, étiam cum locútus sum: *

« Ego humiliátus sum nimis ».

Ego dixi in trepidatióne mea: *

« Omnis homo mendax ».

Quid retríbuam Dómino *

pro ómnibus, quæ retríbuit mihi?

Cálicem salutáris accípiam *

et nomen Dómini invocábo.

Vota mea Dómino reddam *

coram omni pópulo eius.

Pretiósa in conspéctu Dómini *

mors sanctórum eius.

O Dómine, ego servus tuus, *

ego servus tuus et fílius ancíllæ tuæ.

Dirupísti víncula mea: †

tibi sacrificábo hóstiam laudis *

et nomen Dómini invocábo.

Vota mea Dómino reddam *

coram omni pópulo eius,

in átriis domus Dómini, *

in médio tui, Ierúsalem.

Ant. Cálicem salutáris accípiam, et nomen Dómini invocábo.

Ant. 3 Humiliávit semetípsum Dóminus Iesus, propter quod et Deus exaltávit illum in sǽcula.

Canticum
De Christo, servo Dei

Phil 2, 6-11

Christus Iesus, cum in forma Dei esset, *

non rapínam arbitrátus est esse se æquálem Deo,

sed semetípsum exinanívit
formam servi accípiens, †

in similitúdinem hóminum factus; *

et hábitu invéntus ut homo,

humiliávit semetípsum †

factus obœ́diens usque ad mortem, *

mortem autem crucis.

Propter quod et Deus illum exaltávit †

et donávit illi nomen, *

quod est super omne nomen,

ut in nómine Iesu omne genu flectátur *

cæléstium et terréstrium et infernórum

et omnis lingua confiteátur: *

« Dóminus Iesus Christus! »,
in glóriam Dei Patris.

Ant. Humiliávit semetípsum Dóminus Iesus, propter quod et Deus exaltávit illum in sǽcula.

LECTIO BREVIS

Hebr 13, 20-21

Deus pacis, qui edúxit de mórtuis pastórem magnum óvium in sánguine testaménti ætérni, Dóminum nostrum Iesum, aptet vos in omni bono, ut faciátis voluntátem eius, fáciens in nobis, quod pláceat coram se per Iesum Christum, cui glória in sǽcula sæculórum. Amen.

RESPONSORIUM BREVE

Quam magnificáta sunt * Opera tua, Dómine. Quam.

Omnia in sapiéntia fecísti. * Opera tua, Dómine. Glória Patri. Quam.

CANTICUM EVANGELICUM

Ad Magnificat, ant. Sic est regnum Dei, quemádmodum si homo iáciat seméntem in terram, et semen gérminet et incréscat, dum nescit ille.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Sic est regnum Dei, quemádmodum si homo iáciat seméntem in terram, et semen gérminet et incréscat, dum nescit ille.

PRECES

Christus pópuli esuriéntis misértus est et prodígia pro illo sui operátus est amóris. Quorum mémores pia devotióne eum precémur:

Amórem tuum osténde nobis, Dómine.

Confitémur, Dómine, ómnia benefícia nobis hódie de tua bonitáte processísse:

ne revertántur ad te vácua, sed fructum áfferant in corde bono.

Amórem tuum osténde nobis, Dómine.

Lux et salus ómnium géntium, custódi testes quos in univérsum orbem misísti,

Spíritus in eis ignem accénde.

Amórem tuum osténde nobis, Dómine.

Fac ut mundum ad præcelléntem dignitátem ipsíus omnes magis confórment,

quátenus, te regénte, urgentióribus ætátis nostræ postulatiónibus generóse respóndeant.

Amórem tuum osténde nobis, Dómine.

Animárum médice et córporum, ægrótos álleva, moriéntibus adésto,

et in tuis miseratiónibus nos vísita et réfove.

Amórem tuum osténde nobis, Dómine.

Defúnctos inter beátos annumeráre dignéris,

quorum nómina sunt in libro vitæ.

Amórem tuum osténde nobis, Dómine.

Pater noster.

ORATIO

Deus, in te sperántium fortitúdo, invocatiónibus nostris adésto propítius, et, quia sine te nihil potest mortális infírmitas, grátiæ tuæ præsta semper auxílium, ut, in exsequéndis mandátis tuis, et voluntáte tibi et actióne placeámus. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky