## 27. Decembris 2024

## S. Ioannis, apostoli et evangelistæ
festum

Communia Apostolorum.

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Christe, redémptor ómnium,

ex Patre, Patris Unice,

solus ante princípium

natus ineffabíliter,

Tu lumen, tu splendor Patris,

tu spes perénnis ómnium,

inténde quas fundunt preces

tui per orbem sérvuli.

Salútis auctor, récole

quod nostri quondam córporis,

ex illibáta Vírgine

nascéndo, formam súmpseris.

Hic præsens testátur dies,

currens per anni círculum,

quod solus a sede Patris

mundi salus advéneris;

Hunc cælum, terra, hunc mare,

hunc omne quod in eis est,

auctórem advéntus tui

laudat exsúltans cántico.

Nos quoque, qui sancto tuo

redémpti sumus sánguine,

ob diem natális tui

hymnum novum concínimus.

Iesu, tibi sit glória,

qui natus es de Vírgine,

cum Patre et almo Spíritu,

in sempitérna sǽcula. Amen.

PSALMODIA

Ant. 1 Tecum princípium in die virtútis tuæ, in splendóribus sanctórum, ex útero ante lucíferum génui te.

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum
secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Ant. Tecum princípium in die virtútis tuæ, in splendóribus sanctórum, ex útero ante lucíferum génui te.

Ant. 2 Apud Dóminum misericórdia, et copiósa apud eum redémptio.

Psalmus 129 (130)
De profundis clamavi
Ipse salvum faciet populum suum a peccatis eorum (Mt 1, 21).

De profúndis clamávi ad te, Dómine; *

Dómine, exáudi vocem meam.

Fiant aures tuæ intendéntes *

in vocem deprecatiónis meæ.

Si iniquitátes observáveris, Dómine, *

Dómine, quis sustinébit?

Quia apud te propitiátio est, *

ut timeámus te.

Sustínui te, Dómine, *

sustínuit ánima mea in verbo eius;

sperávit ánima mea in Dómino *

magis quam custódes auróram.

Magis quam custódes auróram *

speret Israel in Dómino,

quia apud Dóminum misericórdia, *

et copiósa apud eum redémptio.

Et ipse rédimet Israel *

ex ómnibus iniquitátibus eius.

Ant. Apud Dóminum misericórdia, et copiósa apud eum redémptio.

Ant. 3 In princípio et ante sǽcula Deus erat Verbum: ipse natus est hódie Salvátor mundi.

Canticum
Christus primogenitus omnis creaturæ
et primogenitus ex mortuis

Cf. Col 1, 12-20

Grátias agámus Deo Patri, *

qui idóneos nos fecit
in partem sortis sanctórum in lúmine;

qui erípuit nos de potestáte tenebrárum *

et tránstulit in regnum Fílii dilectiónis suæ,

in quo habémus redemptiónem, *

remissiónem peccatórum;

qui est imágo Dei invisíbilis, *

primogénitus omnis creatúræ,

quia in ipso cóndita sunt univérsa †

in cælis et in terra, *

visibília et invisibília,

sive throni sive dominatiónes *

sive principátus sive potestátes.

Omnia per ipsum et in ipsum creáta sunt, †

et ipse est ante ómnia, *

et ómnia in ipso constant.

Et ipse est caput córporis ecclésiæ; †

qui est princípium, primogénitus ex mórtuis, *

ut sit in ómnibus ipse primátum tenens,

quia in ipso complácuit
omnem plenitúdinem habitáre *

et per eum reconciliáre ómnia in ipsum,

pacíficans per sánguinem crucis eius, *

sive quæ in terris sive quæ in cælis sunt.

Ant. In princípio et ante sǽcula Deus erat Verbum: ipse natus est hódie Salvátor mundi.

LECTIO BREVIS

Rom 8, 3b-4

Deus Fílium suum mittens in similitúdine carnis peccáti et pro peccáto, damnávit peccátum in carne, ut iustítia legis implerétur in nobis, qui non secúndum carnem ambulámus, sed secúndum Spíritum.

RESPONSORIUM BREVE

Verbum caro factum est, * Allelúia, allelúia. Verbum.

Et habitávit in nobis. * Allelúia, allelúia. Glória Patri. Verbum.

CANTICUM EVANGELICUM

Ad Magnificat, ant. Per te, María Virgo, impléta sunt prophetárum ómnium præcónia, quæ de Christo dicta sunt: Virgo concepísti, et Virgo genuísti.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Per te, María Virgo, impléta sunt prophetárum ómnium præcónia, quæ de Christo dicta sunt: Virgo concepísti, et Virgo genuísti.

PRECES

Fratres caríssimi, Deum Patrem exorémus, qui propter multam caritátem suam misit nobis Fílium suum, eúmque súpplices invocémus:

Grátia Fílii tui nobíscum, Dómine.

Deus caritátis, Pater Dómini nostri Iesu Christi, qui misértus es perambulántium in ténebris,

súscipe quas tibi pro salúte ómnium preces offérimus.

Grátia Fílii tui nobíscum, Dómine.

Meménto, Dómine, Ecclésiæ tuæ, per totum orbem diffúsæ,

et pópulo tuo christiáno bénedic pacémque concéde.

Grátia Fílii tui nobíscum, Dómine.

Cunctórum Pater, inter gentes étiam pacem dignánter instítue, ómnium óculos populórum ad Fílium tuum dírige,

et in eos qui illos regunt, spíritum pacis effúnde.

Grátia Fílii tui nobíscum, Dómine.

Qui, in advéntu Fílii tui, pacem in terra nuntiári fecísti,

da pacem ætérnam defúnctis.

Grátia Fílii tui nobíscum, Dómine.

Pater noster.

ORATIO

Da, quǽsumus, omnípotens Deus, ut, dum nova incarnáti Verbi tui luce perfúndimur, hoc in nostro respléndeat ópere, quod per fidem fulget in mente. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky