## 11. Maii 2024

## Dominica Septima Paschæ
hebdomada 3 psalterii

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Veni, creátor Spíritus,

mentes tuórum vísita,

imple supérna grátia,

quæ tu creásti, péctora.

Qui díceris Paráclitus,

donum Dei altíssimi,

fons vivus, ignis, cáritas

et spiritális únctio.

Tu septifórmis múnere,

dextræ Dei tu dígitus,

tu rite promíssum Patris

sermóne ditans gúttura.

Accénde lumen sénsibus,

infúnde amórem córdibus,

infírma nostri córporis,

virtúte firmans pérpeti.

Hostem repéllas lóngius

pacémque dones prótinus;

ductóre sic te prǽvio

vitémus omne nóxium.

Per te sciámus da Patrem

noscámus atque Fílium,

te utriúsque Spíritum

credámus omni témpore. Amen.

PSALMODIA

Ant. 1 Excélsus super omnes cælos Deus, suscitávit a terra ínopem, allelúia.

Psalmus 112 (113)
Laudabile nomen Domini
Deposuit potentes de sede et exaltavit humiles (Lc 1, 52).

Laudáte, púeri Dómini, *

laudáte nomen Dómini.

Sit nomen Dómini benedíctum *

ex hoc nunc et usque in sǽculum.

A solis ortu usque ad occásum *

laudábile nomen Dómini.

Excélsus super omnes gentes Dóminus, *

super cælos glória eius.

Quis sicut Dóminus Deus noster,
qui in altis hábitat *

et se inclínat, ut respíciat
in cælum et in terram?

Súscitans de terra ínopem, *

de stércore érigens páuperem,

ut cóllocet eum cum princípibus, *

cum princípibus pópuli sui.

Qui habitáre facit stérilem in domo, *

matrem filiórum lætántem.

Ant. Excélsus super omnes cælos Deus, suscitávit a terra ínopem, allelúia.

Ant. 2 Dirupísti, Dómine, víncula mea: tibi sacrificábo hóstiam laudis, allelúia.

Psalmus 115 (116 B)
Gratiarum actio in templo
Per ipsum (Christum) offeramus hostiam laudis semper Deo (Hebr 13, 15).

Crédidi, étiam cum locútus sum: *

« Ego humiliátus sum nimis ».

Ego dixi in trepidatióne mea: *

« Omnis homo mendax ».

Quid retríbuam Dómino *

pro ómnibus, quæ retríbuit mihi?

Cálicem salutáris accípiam *

et nomen Dómini invocábo.

Vota mea Dómino reddam *

coram omni pópulo eius.

Pretiósa in conspéctu Dómini *

mors sanctórum eius.

O Dómine, ego servus tuus, *

ego servus tuus et fílius ancíllæ tuæ.

Dirupísti víncula mea: †

tibi sacrificábo hóstiam laudis *

et nomen Dómini invocábo.

Vota mea Dómino reddam *

coram omni pópulo eius,

in átriis domus Dómini, *

in médio tui, Ierúsalem.

Ant. Dirupísti, Dómine, víncula mea: tibi sacrificábo hóstiam laudis, allelúia.

Ant. 3 Fílius Dei dídicit ex iis quæ passus est obœdiéntiam, et factus est ómnibus obtemperántibus sibi causa salútis ætérnæ, allelúia.

Canticum
De Christo, servo Dei

Phil 2, 6-11

Christus Iesus, cum in forma Dei esset, *

non rapínam arbitrátus est esse se æquálem Deo,

sed semetípsum exinanívit
formam servi accípiens, †

in similitúdinem hóminum factus; *

et hábitu invéntus ut homo,

humiliávit semetípsum †

factus obœ́diens usque ad mortem, *

mortem autem crucis.

Propter quod et Deus illum exaltávit †

et donávit illi nomen, *

quod est super omne nomen,

ut in nómine Iesu omne genu flectátur *

cæléstium et terréstrium et infernórum

et omnis lingua confiteátur: *

« Dóminus Iesus Christus! »,
in glóriam Dei Patris.

Ant. Fílius Dei dídicit ex iis quæ passus est obœdiéntiam, et factus est ómnibus obtemperántibus sibi causa salútis ætérnæ, allelúia.

LECTIO BREVIS

1 Petr 2, 9-10

Vos genus eléctum, regále sacerdótium, gens sancta, pópulus in acquisitiónem, ut virtútes annuntiétis eius, qui de ténebris vos vocávit in admirábile lumen suum; qui aliquándo non pópulus, nunc autem pópulus Dei; qui non consecúti misericórdiam nunc autem misericórdiam consecúti.

RESPONSORIUM BREVE

Spíritus Paráclitus, * Allelúia, allelúia. Spíritus.

Docébit vos ómnia. * Allelúia, allelúia. Glória Patri. Spíritus.

CANTICUM EVANGELICUM

Ad Magnificat, ant. Pater sancte, serva eos in nómine tuo, quod dedísti mihi, ut sint unum sicut nos, allelúia.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Pater sancte, serva eos in nómine tuo, quod dedísti mihi, ut sint unum sicut nos, allelúia.

PRECES

Benedicámus Christum, super quem Spíritus Sanctus descéndit corporáli spécie. Eum invocémus, et oratiónem confirmémus dicéntes:

Amen.

Mitte, Dómine, quem missúrus es,

ut Ecclésia tua semper renovétur et iuvenéscat.

Amen.

Omnes gentes tibi regi et Deo psallant,

et Israel fiat posséssio tua.

Amen.

Qui dǽmones expulísti,

aufer a fínibus nostris scándala et perversitátes.

Amen.

Qui in Pentecóste dispersiónem Babélicam superásti,

per Spíritum tuum unitátem éffice fideíque universalitátem.

Amen.

Spíritus tuus hábitet in nobis,

ut mortália córpora nostra vivíficet.

Amen.

Pater noster.

ORATIO

Supplicatiónibus nostris, Dómine, adésto propítius, ut, sicut humáni géneris Salvatórem tecum in tua crédimus maiestáte, ita usque ad consummatiónem sǽculi manére nobíscum, sicut ipse promísit, sentiámus. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky